## Zaključak kojim se obustavlja upravni postupak pokrenut povodom zahtjeva nadzornog odbora društva Zagra Leasing d.o.o., Zagreb, za izdavanje odobrenja za obavljanje funkcije...

### NN 130/2007 (19.12.2007.), Zaključak kojim se obustavlja upravni postupak pokrenut povodom zahtjeva nadzornog odbora društva Zagra Leasing d.o.o., Zagreb, za izdavanje odobrenja za obavljanje funkcije...

# HRVATSKA AGENCIJA ZA NADZOR FINANCIJSKIH USLUGA

**3747**

Na temelju odredbi članka 8. i 19. Zakona o Hrvatskoj agenciji za nadzor
financijskih usluga (»Narodne novine« br: 140/05) i odredbe članka 131. stavak
2. Zakona o općem upravnom postupku (»Narodne novine« br. 53/91, 103/96 – Odluka
Ustavnog suda Republike Hrvatske) u svezi s odredbama članka 21. stavak 2. i
članka 106. Zakona o leasingu (»Narodne novine« br: 135/06), povodom zahtjeva
nadzornog odbora društva Zagra Leasing d.o.o., Zagreb, Vodnikova 13, za
izdavanje odobrenja za obavljanje funkcije članova uprave i zahtjeva društva
Zagra Leasing d.o.o., Zagreb, Vodnikova 13, za izdavanje odobrenja za obavljanje
poslova leasinga, zastupano po punomoćnici Miroslavi Goričnik-Gojsalić,
odvjetnici iz Odvjetničkog društva Korušić, Hrg & Uskoković sa sjedištem u
Varaždinu, Anina ulica br. 2/II, pisarnica Kukuljevićeva 17, Zagreb, Uprava
Hrvatske agencije za nadzor financijskih usluga na sjednici održanoj 13.
prosinca 2007. godine, donijela je

## ZAKLJUČAK

I.) 1.) Obustavlja se upravni postupak pokrenut povodom zah­tjeva nadzornog
odbora društva Zagra Leasing d.o.o., Zagreb, Vodnikova 13, MBS: 080448173, za
izdavanje odobrenja za obavljanje funkcije člana uprave za Zorana Šimeka iz
Zagreba, Petrova 117, rođenog 1. ožujka 1970. u Zagrebu.
2.) Obustavlja se upravni postupak pokrenut povodom zahtjeva nadzornog odbora
društva Zagra Leasing d.o.o., Zagreb, Vodnikova 13, MBS: 080448173, za izdavanje
odobrenja za obavljanje funkcije člana uprave za Krešimira Steinbauera iz
Zagreba, Klaićeva 42, rođenog 21. siječnja 1972. godine u Zagrebu.
3.) Obustavlja se upravni postupak pokrenut povodom zahtjeva društva Zagra
Leasing d.o.o., Zagreb, Vodnikova 13, MBS: 080448173, za izdavanje odobrenja za
obavljanje poslova leasinga.
II.) Društvo Zagra Leasing d.o.o., Zagreb, Vodnikova 13, MBS: 080448173, dužno
je prestati obavljati poslove leasinga i brisati djelatnost leasinga u sudskom
registru, provesti brisanje izraza »leasing« u nazivu tvrtke ovog društva, a
Rješenje nadležnog suda o provedenim promjenama u sudskom registru, dužno je
Agenciji dostaviti u roku od 8 (osam) dana od donošenja Rješenja.
III.) Ovaj Zaključak objavit će se u »Narodnim novinama«.

```
Obrazloženje
```

I.) 1.) Nadzorni odbor društva Zagra Leasing d.o.o., Zagreb, Vodnikova 13,
(dalje u tekstu: Društvo) zastupan po punomoćnici Miroslavi Goričnik-Gojsalić
odvjetnici iz Odvjetničkog društva Korušić, Hrg & Uskoković sa sjedištem u
Varaždinu, Anina ulica br. 2/II, pisarnica Kukuljevićeva 17, Zagreb, pozivajući
se na odredbu članka 21. stavak 2. Zakona o leasingu (»Narodne novine« br:
135/06,dalje u tekstu: Zakon) podnio je Hrvatskoj agenciji za nadzor
financijskih usluga (dalje u tekstu: Agencija) 15. lipnja 2007. zahtjev za
izdavanje odobrenja za obavljanje funkcije člana uprave za kandidata Zorana
Šimeka iz Zagreba, Petrova 117, rođenog 1. ožujka 1970. u Zagrebu.
Tijekom postupka radi odlučivanja o navedenom zahtjevu, nadzorni odbor Društva
je dana 30. studenoga 2007 godine dostavio Agenciji podnesak kojim izjavljuje da
odustaje od zahtjeva za izdavanje odobrenja za obavljanje funkcije člana uprave
za kandidata Zorana Šimeka iz Zagreba, Petrova 117 rođenog 1. ožujka 1970. u
Zagrebu.
I.) 2.)Nadzorni odbor Društva zastupan po punomoćnici Miroslavi Goričnik-Gojsalić
odvjetnici iz Odvjetničkog društva Korušić, Hrg & Uskoković sa sjedištem u
Varaždinu, Anina ulica br. 2/II, pisarnica Kukuljevićeva 17, Zagreb, pozivajući
se na odredbu članka 21. stavak 2. Zakona o leasingu, podnio je Agenciji dana
15. lipnja 2007. zahtjev za izdavanje odobrenja za obavljanje funkcije člana
uprave za kandidata Krešimira Steinbauera iz Zagreba, Klaićeva 42, rođenog dana
21. siječnja 1972. godine u Zagrebu.
Tijekom postupka radi odlučivanja o navedenom zahtjevu, nadzorni odbor Društva
je 30. studenoga 2007 godine dostavio Agenciji podnesak kojim izjavljuje da
odustaje od zahtjeva za izdavanje odobrenja za obavljanje funkcije člana uprave
za kandidata Krešimira Steinbauera iz Zagreba, Klaićeva 42, rođenog dana 21.
siječnja 1972. godine u Zagrebu.
I.) 3.) Društvo je 18. lipnja 2007. godine, zastupano po punomoćnici Miroslavi
Goričnik-Gojsalić odvjetnici iz Odvjetničkog društva Korušić, Hrg & Uskoković sa
sjedištem u Varaždinu, Anina ulica br. 2/II, pisarnica Kukuljevićeva 17, Zagreb,
pozivajući se na odredbu članka 106. stavak 5. Zakona o leasingu podnijelo
Agenciji zahtjev za izdavanje odobrenja za obavljanje poslova leasinga dostavom
Izvješća o usklađivanju s priloženom dokumentacijom kojom se dokazuje
usklađenost Društva sa Zakonom
Društvo je 5. prosinca 2007. dostavilo Agenciji podnesak kojim izjavljuje da
odustaje od zahtjeva za izdavanje odobrenja za obavljanje poslova leasinga.
Odredbom članka 131. stavka 1. i 2. Zakona o općem upravnom postupku propisano
je da stranka može odustati od svog zahtjeva u tijeku cijelog postupka, a u tom
slučaju tijelo koje vodi postupak donijeti će zaključak kojim se obustavlja
postupak pokrenut po zah­tjevu stranke.
Do donošenja ovog Zaključka, podnositelj zahtjeva nije opozvao svoj odustanak od
zahtjeva navedenih u prethodnim točkama, pa se u smislu odredbe članka 132.
stavak 1. Zakona o općem upravnom postupku, ima smatrati da je odustao od
zahtjeva.
Slijedom iznesenog, na temelju odredbe članka 131. stavak 1. i 2. Zakona o općem
upravnom postupku u svezi s člankom 21. stavak 2. i člankom 106. Zakona,
odlučeno je kao u točki I. izrijeke ovog Zaključka.
II.) Na temelju odredbe članka 106. stavak 4. Zakona o leasingu, ako pravna
osoba koja je na dan stupanja na snagu Zakona obav­ljala poslove leasinga i
imala upisanu djelatnost leasinga u sudskom registru, ne postupi u roku i na
način kako propisuje odredba stavka 1. i stavka 2. ovoga članka, što
podrazumijeva obvezu te pravne osobe da se u roku od šest mjeseci od dana
stupanja na snagu Zakona o leasingu uskladi s ovim Zakonom na način određen
odredbom članka 106. stavka 2. Zakona o leasingu, dužna je prestati obavljati
poslove leasinga i brisati djelatnost leasinga iz sudskog registra.
Obzirom da je Društvo odustalo od postupka radi dobivanja odobrenja Agencije za
obavljanje poslova leasinga kako to propisuje odredba članka 106. stavak 6.
Zakona, na Društvo se primjenjuje odredba članka članka 106. stavak 4. Zakona.
Na temelju odredbe članka 3. stavak 4. Zakona, izraz »leasing« može imati upisan
u sudskom registru i koristiti u pravnom prometu samo društvo koje je dobilo
odobrenje Agencije za obavljanje poslova leasinga. Slijedom navedene odredbe
Zakona, a uvažavajući činjenicu odustanka Društva od podnesenog zahtjeva za
izdavanje odobrenja za obavljanje poslova leasinga, na Društvo se ima
primijeniti odredba članka 3. stavak 4. Zakona, koja ima za posljedicu za
Društvo brisanje izraza »leasing« iz naziva tvrtke Društva.
III.) Na temelju odredbe članka 8. stavak 3. Zakona o Hrvatskoj agenciji za
nadzor financijskih usluga, svi pojedinačni akti Agencije kojima se odlučuje o
nečijim pravima ili obvezama, objavljuju se nakon njihove konačnosti u »Narodnim
novinama«. Slijedom navedenog, odlučeno je kao u točki III. izrijeke ovog
Zaključka.

UPUTA O PRAVNOM LIJEKU

Protiv ovoga Zaključka, žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od primitka
ovog Zaključka.

Klasa: UP/I-451-01/07-02/56
Urbroj: 326-114-07-9
Zagreb, 13. prosinca 2007.

Predsjednik Uprave
**Ante Samodol**, v. r.

Ostalo, NN 130/2007-3747
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)